
G H I D U L   S O L I C I T A N T U L U I

„Programul naţional pentru creşterea eficienţei energetice şi utilizarea surselor regenerabile de energie în sectorul public, pentru anii 2009 – 2010”

DomeniI de intervenţie - Reabilitarea şi modernizarea sistemelor de alimentare centralizată cu energie termică, inclusiv schimbarea tipului de combustibil la instalaţiile de ardere energetice;   Reabilitarea termică a unor clădiri publice şi utilizarea potenţialului local de resurse regenerabile de energie pentru alimentarea cu energie electrică şi/sau termică; Modernizarea iluminatului public interior şi exterior

INTRODUCERE
Eficienţa energetică constituie în prezent o condiţie esenţială a dezvoltării durabile la nivel mondial, fiind pentru România o premisă a trecerii la economia dezvoltată de piaţă, precum şi o cerinţă imperioasă privind creşterea independenţei energetice a ţării şi reducerea poluării mediului. Cea mai importantă metodă de punere în aplicare a tehnologiilor noi, care conduc la mari economii de energie şi la creşterea randamentelor energetice este implementarea proiectelor de investiţii în sectoarele economice în care se înregistrează intensităţi energetice şi pierderi de energie ridicate.

NOTĂ: În contextul îndeplinirii ţintelor propuse de Strategia naţională a României pentru perioada 2007-2020 ,aprobată prin Hotărârea Guvernului nr.1.069/2007, şi al transpunerii in legislaţia naţionala a Directivei 2006/32/CE a Parlamentului European si a Consiliului privind eficienţa energetică la utilizatorii finali şi serviciile energetice si de abrogare a Directivei 93/76/CEE, document ce stipulează rolul exemplar al sectorului public în promovarea eficienţei energetice, implementarea unui Program naţional pentru creşterea eficienţei energetice şi utilizarea surselor regenerabile de energie în sectorul public, pentru anii 2009 – 2010, denumit in continuare Programul naţional 2009-2010, permite punerea în aplicare efectivă a principalelor prevederi legislative cu impact multiplu: reducerea consumurilor de energie, reducerea facturilor, efecte sociale favorabile, impuls pozitiv asupra pieţei şi protecţia mediului.

Prezentul ghid stabileşte condiţiile pe care trebuie să le îndeplinească solicitanţii cofinanţării nerambursabile, precum şi proiectele de investiţii propuse de aceştia spre selecţie în cadrul Programului naţional pentru creşterea eficienţei energetice şi utilizarea resurselor regenerabile de energie în sectorul public, pentru anii 2009 - 2010, denumit în continuare Programul naţional 2009 - 2010.

Culegerea şi prelucrarea datelor în vederea selecţiei se realizează de Autoritatea Naţională pentru Reglementarea Energiei (ANRE), prin reprezentanţii săi din oficiile teritoriale, aceştia fiind împuterniciţi să reprezinte conducerea ANRE în relaţia cu persoanele fizice şi juridice implicate în realizarea proiectelor de investiţii la nivel local.

ANRE execută selectarea proiectelor de investiţii ce vor fi incluse în Programul naţional 2009 - 2010, proces ce include două etape de analiză tehnică de specialitate:

a) verificarea îndeplinirii condiţiilor de eligibilitate de către solicitantul cofinanţării nerambursabile şi, respectiv, verificarea îndeplinirii condiţiilor de eligibilitate referitoare la proiectul de investiţii propus;

b) selecţia propriu-zisă, prin determinarea priorităţii proiectului de investiţii prin aplicarea criteriilor de selecţie.

Condiţiile de eligibilitate sunt obligatorii, în sensul că neîndeplinirea acestora conduce la eliminarea proiectului de investiţii, fără dreptul de a mai participa la etapa de selecţie propriu-zisă.

Vă recomandăm ca înainte de a începe completarea solicitării de selecţie (SS) să vă asiguraţi că aţi citit toate informaţiile prezentate în acest Ghid precum si R E G U L A M E N T   D E   S E L E C Ţ I E a solicitanţilor cofinanţărilor prevăzute în Programul naţional pentru creşterea eficienţei energetice şi utilizarea surselor regenerabile de energie în sectorul public, pentru anii 2009 – 2010 şi că aţi înţeles toate aspectele legate de modalitatea de cofinanţare a proiectelor de investiţii.
Informaţii suplimentare privind aprobarea Programului prin Hotărâre a Guvernului, precum şi alte informaţii utile vor fi disponibile pe web site-ul ANRE: www.  ANRE.ro sau la 

Tel: 021/314.59.29, 313.60.02, int. 117, int. 111, int. 116,  fax: 021/312.31.97 
ABREVIERI

	SS
	Solicitarea de Selecţie

	ANRE
	Autoritatea Naţională de Reglementare în domeniul Energiei

	ARCE
	Agenţia Română pentru Conservarea Energiei

	HG 

	Hotărârea Guvernului

	OG
	Ordonanţa Guvernului

	L
	Lege

	MECMA
	Ministerul Economiei, Comerţului şi Mediului de Afaceri

	MFP
	Ministerul Finanţelor Publice

	MO
	Monitorul Oficial

	OM

	Ordin al Ministrului Economiei, Comerţului şi Mediului de Afaceri

	OUG 

	Ordonanţa de Urgenţă a Guvernului


CAP. I  Informaţii generale privind PROGRAMUL NATIONAL 2009 – 2010

Programul naţional pentru creşterea eficienţei energetice şi utilizarea surselor regenerabile de energie în sectorul public constituie continuarea acţiunilor de implementare a măsurilor de creştere a eficienţei energetice, desfăşurate în anii 2005-2009, prin intermediul Agenţiei Române pentru Conservarea Energiei (ARCE), cu diversificarea tipului de lucrări pentru creşterea eficienţei energetice şi utilizarea resurselor regenerabile de energie, care vor obţine  sprijin financiar de la bugetul de stat.

ARCE a fost autoritatea competentă de implementare a Programului naţional 2009-2010 până la apariţia Hotărârii Guvernului nr.1.428/2009 prin care Autoritatea Naţională de Reglementare în Domeniul Energiei (ANRE) a preluat Agenţia Română de Conservare a Energiei, agenţie care s-a desfiinţat.

În noua sa calitate, ANRE va fi institutia competentă de implementare a Programului naţional 2009-2010 şi va executa analiza tehnică de specialitate pentru determinarea eligibilităţii proiectelor şi pentru selectarea acestora pe baza unor criterii tehnico-economice. Prin intermediul oficiilor sale teritoriale, ANRE culege datele privind proiectele de investiţii şi asigură monitorizarea implementării acestora, pe întreaga durată a desfăşurării lucrărilor, precum şi ulterior punerii în funcţiune, pentru verificarea atingerii parametrilor de proiect.

Sprijinul financiar pentru cofinanţarea proiectelor se asigură de la bugetul de stat prin bugetul  Ministerul Economiei, Comerţului şi Mediului de Afaceri, prin transferuri între unităţi ale administraţiei publice. 
CAP. II Obiectivele Programului Naţional 2009 - 2010
Programul naţional 2009 - 2010 concretizează aplicarea prevederilor Ordonanţei Guvernului nr. 22/2008 privind eficienţa energetică şi promovarea utilizării la consumatorii finali a surselor regenerabile de energie, prin facilitarea finanţării proiectelor de investiţii rezultate din programele de eficienţă energetică întocmite de autorităţile locale, in conformitate cu art.7(3) din OG 22/2008.
De asemenea, Programul naţional 2009 - 2010 susţine implementarea Strategiei naţionale privind alimentarea cu energie termică a localităţilor prin sisteme de producere şi distribuţie centralizate, aprobată prin Hotărârea Guvernului nr. 882/2004 privind aprobarea indicatorilor tehnico-economici ai obiectivelor de investiţii cuprinse în Proiectul de dezvoltare rurală derulat prin Ministerul Administraţiei si Internelor, ciclul I, etapa II.

Obiectivele Programului naţional 2009 - 2010 sunt următoarele: 
a) acordarea sprijinului financiar nerambursabil pentru cofinanţarea de la bugetul de stat, ceea ce conduce la stimularea unui important volum de investiţii la nivel local, fie prin atragerea altor surse de finanţare, fie prin parteneriat public-privat;

b) reduceri ale facturii de energie termică a populaţiei, creşterea confortului şi a siguranţei în alimentarea cu căldură şi apă caldă menajeră;

c) creşterea confortului în clădirile publice, prin îmbunătăţirea serviciului de alimentare cu energie termică, a iluminatului public interior şi exterior, precum şi prin reabilitarea instalaţiilor termice şi a izolaţiei termice;

d) dezvoltarea pieţei de servicii energetice în România şi a pieţei de echipamente performante energetic;
e) valorificarea potenţialului de resurse regenerabile de energie pe plan local pentru acoperirea cererii de energie termică pentru populaţie şi înlocuirea sau reducerea cantităţii de combustibili scumpi ori deficitari;

f) reducerea emisiilor poluante în spaţiul urban locuibil şi a poluării globale prin diminuarea emisiilor de gaze cu efect de seră.
Cap. III Condiţii pentru finanţarea şi implementarea proiectelor de investiţii

în cadrul Programul naţional 2009-2010
1. Condiţii de eligibilitate pentru solicitanţi şi pentru proiectele de investiţii

a) iniţiatorul şi beneficiarul proiectului de investiţii este o autoritate locală care solicită sprijin financiar nerambursabil pentru implementarea unor proiecte de investiţii eligibile, prin respectarea reglementarilor în domeniul achiziţiilor publice;

b) fundamentarea proiectului de investiţii se face printr-un studiu de fezabilitate, aprobat de autoritatea locală şi conform cu strategia energetică locală;

c) există alocare de surse financiare în bugetul local, sau sunt accesate alte surse de finanţare care să acopere un anumit cuantum din valoarea proiectului ori a etapei din proiect pentru care se cere cofinanţare prin Programul naţional 2009-2010, şi anume:

· minimum 70% pentru lucrări de reabilitare şi modernizare a SACET, respectiv pentru lucrări de modernizare a iluminatului public interior şi exterior;

· minimum 50% pentru lucrări de reabilitare termică a unor clădiri publice.

În cazul finanţării unei etape, este necesar să se demonstreze că rezultatele obţinute pot fi clar identificate şi nu depind de realizarea altor etape;

d) proiectul de investiţii are la bază indicatori de eficienţă energetică şi economică: economia de combustibil realizabilă, prin reducerea pierderilor de energie, şi/sau prin creşterea eficienţei energetice, ceea ce implicit conduce şi la reducerea emisiilor de gaze cu efect de seră;

e) proiectul de investiţii introduce tehnologii moderne de producere, transport şi distribuţie a energiei termice, de iluminat public, dotare cu instalaţii şi izolare termică adecvată a clădirilor publice şi/sau mecanisme moderne de finanţare, ori contribuie la dezvoltare pieţei de servicii energetice;

f) beneficiarul cofinanţării nerambursabile utilizează fondurile primite prin Programul naţional 2009-2010 pentru achiziţia de echipamente pentru creşterea eficienţei energetice şi/sau pentru acoperirea a 50% din costurile inclusiv TVA, aferente executării auditului energetic al clădirii publice, pe baza căruia s-a executat proiectul de investiţii de reabilitare termică; nu se permite utilizarea fondurilor primite prin prezentul program pentru lucrările de construcţii-montaj aferente realizării investiţiei;

g) beneficiarul sprijinului financiar nerambursabil acceptă ca autoritatea competentă să monitorizeze realizarea lucrărilor de investiţii respective şi execută evaluarea rezultatelor obţinute după punerea în funcţiune a obiectivelor de proiect, cu transmiterea indicatorilor tehnici şi economici de recepţie şi respectiv a celor de exploatare către autoritatea competentă.

2. Condiţii de acordare a sprijinului financiar nerambursabil pentru cofinanţarea obiectivelor de investiţii  în cadrul Programul naţional 2009-2010

2.1 Asigurarea sprijinului financiar nerambursabil pentru cofinanţarea obiectivelor de investiţii  în cadrul prezentului program, se va face cu respectarea următoarelor condiţii:

a) raportat la valoarea totală actualizată a lucrărilor de investiţii, pentru fiecare proiect de investiţii selectat se poate asigura un anumit procent maxim de cofinanţare, şi anume:

· de până la 30%, pentru lucrări de reabilitare şi modernizare a SACET, respectiv pentru lucrări de modernizare a iluminatului public interior şi exterior;

· de până la 50%, pentru lucrări de reabilitare termică a unor clădiri publice;

· de până la 50%, pentru rambursarea cotei de 50% din costurile inclusiv TVA, aferente executării auditului energetic al clădirii publice, pe baza căruia s-a executat proiectul de investiţii de reabilitare termică;

b) raportat la valoarea programului de finanţare pe fiecare din anii 2009 şi 2010, pentru fiecare proiect de investiţii declarat eligibil şi selectat se poate asigura un anumit procent maxim de cofinanţare, şi anume:

· de până la 30%, pentru lucrări de reabilitare şi modernizare a SACET, respectiv pentru lucrări de modernizare a iluminatului public interior şi exterior;

· de până la 50%, pentru lucrări de reabilitare termică a unor clădiri publice;

c) Participarea la cofinanţarea fiecărui proiect de investiţii se face etapizat, valoarea fondurilor transferabile fiind:

· în raport de maxim 30% faţă de fondurile cheltuite până la acea dată calendaristică din alte surse de finanţare, pentru lucrări de reabilitare şi modernizare a SACET, respectiv pentru lucrări de modernizare a iluminatului public interior şi exterior;

· în raport de maxim 50% faţă de fondurile cheltuite până la acea dată calendaristică din alte surse de finanţare, pentru lucrări de reabilitare termică a unor clădiri publice.

2.2 Cele trei tipuri de obiective de investiţii eligibile definite la cap. III pct.2 vor beneficia de următoarele alocări procentuale din totalul sumei alocate anual pentru Programul naţional 2009 - 2010, la care se adaugă reportul sumei totale care a rămas neutilizată în anul anterior:

- 40%
- pentru reabilitarea şi modernizarea SACET, inclusiv schimbarea tipului de combustibil la instalaţiile de ardere energetice (ex: trecere pe biomasă);

- 40%
- pentru reabilitarea termică a unor clădiri publice şi utilizarea potenţialului local de resurse regenerabile de energie pentru alimentarea cu energie electrică şi/sau termică (proiecte cu un puternic impact socio-economic), inclusiv pentru rambursarea cotei de 50% din costurile inclusiv TVA, aferente executării auditului energetic al clădirii publice, pe baza căruia s-a executat proiectul de investiţii de reabilitare termică;

- 20%
- pentru modernizarea iluminatului public interior şi exterior.
2.3 Acordarea sprijinului financiar nerambursabil pentru proiectul de investiţii se face cu limitarea superioară şi inferioară a valorii financiare de cofinanţare, pentru a se evita:

a) consumarea în procent mai mare de 10% a resurselor financiare disponibile anual în cadrul Programului naţional 2009 - 2010 de către un proiect;

b) consumarea unor fonduri reprezentând sub 1% din resursele financiare disponibile anual în cadrul Programului naţional 2009 - 2010 de către un proiect.
2.4 Solicitantul sprijinului financiar nerambursabil în cadrul Programului naţional 2009 - 2010 trebuie să asigure continuitatea implementării proiectului şi să participe la finanţarea acestuia.

Valoarea totală a resurselor financiare declarate de solicitant ca program de cheltuieli de investiţii aferente obiectivului de investiţii respectiv se obţine prin însumarea fondurilor din surse proprii şi surse atrase, posibil de utilizat pe anul 2009, respectiv pe anul 2010, conform sumelor alocate.

Sprijinul financiar nerambursabil va fi acordat conform legislaţiei în vigoare, numai pentru acoperirea unor cheltuieli pentru achiziţia de echipamente, nu şi a celor aferente lucrărilor de construcţii-montaj pentru realizarea investiţiei.

2.5 La finalul perioadei de selecţie a lucrărilor de investiţii, în cazul în care sumele de cofinanţare aferente lucrărilor de investiţii selectate pe cele trei tipuri de obiective nu acoperă integral sumele disponibile conform alocării procentuale, autoritatea de implementare va asigura utilizarea integrală a disponibilităţilor financiare rămase neconsumate, prin selectarea suplimentară a unor proiecte de investiţii eligibile şi transferul sumelor rămase disponibile de la un tip de lucrări la altul, în limita sumelor respective.
3. Etapele de implementare ale Programului naţional 2009-2010

Acordarea sprijinului financiar nerambursabil pentru cofinanţarea obiectivelor de investiţii  în cadrul Programul naţional 2009-2010, se va face cu respectarea următoarelor etape:

· perioada de transmitere de către beneficiarii proiectelor de investiţii a documentelor pentru stabilirea eligibilităţii, conform Regulamentului de selecţie a solicitanţilor; 
· perioada de analizare a documentaţiilor primite şi stabilire a eligibilităţii, care durează 30 de zile calendaristice de la data limită de trimitere a documentelor şi se finalizează prin elaborarea listei cu proiectele eligibile şi a celei cu proiecte declarate neeligibile care intră în procesul de selecţie; ca urmare a executării selecţiei se obţine lista cu proiectele selectate, în limita fondurilor disponibile şi lista cu proiecte eligibile, rămase neselectate, din lipsă de fonduri; cele trei liste se afişează pe pagina de internet a ANRE, www.anre.ro;

· contestaţiile privind neincluderea pe lista proiectelor selectate se transmit ANRE in termen de 3 zile de la afişarea acesteia pe pagina de internet a ANRE;

· perioada de soluţionare a contestaţiilor, care durează 7 zile de la date expirării termenului de depunere a contestaţiilor şi se finalizează prin elaborarea listei finale cu proiectele selectate, care se aprobă prin ordin al ministrului economiei şi finanţelor;

· perioada de primire a dosarelor de solicitare a cofinanţării, care durează de 30 de zile calendaristice de la data aprobării listei finale cu proiectele selectate;

· perioada de analizare a dosarelor de solicitare a cofinanţării, care durează 15 zile calendaristice de la termenul limită de depunere a dosarelor şi se finalizează prin elaborarea listei finale lucrările de investiţii şi cu sumele alocate pentru acestea; lista se supune avizării de către ANRE, şi de către direcţiile de specialitate din cadrul Ministerul Economiei, Comerţului şi Mediului de Afaceri;

· perioada de deschidere a cofinanţării de la bugetul de stat prin transfer către Trezoreriile locale, cu confirmare de primire din partea beneficiarilor prin transmiterea documentelor bancare (extras de cont) la OFICIILE TERITORIALE  ANRE de zonă;

Condiţiile de redistribuire a unor sume alocate, respectiv de repetare a selecţiei vor fi stabilite în cadrul Regulamentului de selecţie a solicitanţilor.

Pe întregul parcurs al Programului naţional 2009-2010, ANRE monitorizează desfăşurarea lucrărilor de investiţii care sunt sprijinite prin cofinanţare şi verifică utilizarea fondurilor de cofinanţare pentru scopul propus.

În cazul în care, prin monitorizarea realizării investiţiei şi a efectelor acesteia de către ANRE, în calitate de autoritate competentă de implementare a Programului naţional 2009 - 2010, se constată nereguli cu încălcarea prevederilor cap. IV „Condiţii pentru finanţarea şi implementarea proiectelor de investiţii în cadrul Programului naţional 2009 - 2010”, cuprins în Programul Naţional, ANRE va sesiza Ministerul Economiei, Comerţului şi Mediului de Afaceri pentru imputarea sumelor alocate, în vederea restituirii acestora.

